Željko snimao seks s djevojkom pa sve slao njezinim prijateljicama

Željko je proglašen krivim i osuđen jer je neovlašteno snimao seks sa svojom djevojkom, pa snimke slao njezinim prijateljicama.

Sve se dogodilo tijekom kolovoza u Zagrebu. Prethodno je “bez znanja i odobrenja svoje bivše intimne partnerice sačinio snimku njihovog spolnog odnosa u stanu”.

“Potom je, u nakani da obezvrijedi njezinu intimu, fotografije spolno eksplicitnog sadržaja nastale iz navedene snimke 23. kolovoza poslao putem aplikacije WhatsApp jednoj, a 27. kolovoza drugoj prijateljici svoje partnerice.

Time je obezvrijedio intimu i povrijedio privatnost partnerice, dakle, drugoga u stanu neovlašteno snimio i takvu snimku učinio dostupnom trećim osobama, čime je povrijedio privatnost te počinio kazneno djelo protiv privatnosti – neovlašteno slikovno snimanje”, navela je sutkinja.

Željko je na sudu sve priznao i pokajao se za to što je učinio.

“Potvrđujem sve navode iz optužnice. Bio sam nerazuman i pod utjecajem alkohola. Obećavam da tako nešto više nikada neću učiniti”, rekao je Željko.

Sutkinja ga je osudila na 10 mjeseci uvjetnog zatvora i izrekla mu trogodišnju zabranu prilaska i uznemiravanja žrtve. Presuda je nepravomoćna i na nju se može žaliti.

Objava Željko snimao seks s djevojkom pa sve slao njezinim prijateljicama pojavila se prvi puta na Danica.hr.