Student ucjenjivao poznatog pjevača fotografijama seksa

Poznati pjevač (33) postao je žrtva ucjene nakon kraće seksualne avanture.

Student (22) na studiju u Osijeku, naime, ucijenio ga je eksplicitnim fotografijama seksa te od njega zatražio 2000 eura. Ako mu ne uplati, rekao je, fotografije će proslijediti internetskim portalima.

No, pjevač se nije dao ucjenjivati pa je o svemu obavijestio policiju. Student je uhićen te je protiv njega provedena kratka istraga nakon koje je ovih dana i osuđen.

Prema presudi, kriv je što je početkom rujna, u cilju da se nepripadno okoristi, u porukama poslanim putem društvenih mreža “Instagram” i “Fetlife” od muškarca zatražio da mu uplati 2000 eura na bankovni račun.

Naveo je da će u protivnom “novinarima i internetskim portalima proslijediti fotografije na kojima je vidljivo njegovo golo tijelo u seksualno eksplicitnim radnjama“. Pjevač je, međutim, to odbio učiniti i odmah podnio prijavu policiji.

U istrazi su ispitani iznuditelj i žrtva, obavljen preslik spornih poruka na društvenim mrežama, oduzeti mobitel i bankovna kartica s brojem na koji je trebalo uplatiti novac.

Student je proglašen krivim i kažnjen sa šest mjeseci uvjetnog zatvora. Mora platiti i 80 eura troškova kaznenog postupka. Presuda je ovih dana postala pravomoćna.

Objava Student ucjenjivao poznatog pjevača fotografijama seksa pojavila se prvi puta na Danica.hr.