Stilist i dvije kozmetičarke organizirali ‘vruće’ zabave. Upala im policija

Policija je uhitila mladića i dvije djevojke koji su organizirali seksualne partyje i prostituciju u Zagrebu.

Prema presudi, trojac je potkraj studenog ove godine iznajmio apartman u Zagrebu u Haulikovoj ulici s namjerom pružanja raznih seksualnih usluga klijentima, za različite novčane iznose.

Usluge su nudili putem društvenih mreža Tinder, Instagram, Badoo na svojim mobitelima, a novac od zarade upisivali u bilježnicu. Trebali su u tom apartmanu provesti više vremena, ali policija ih je otkrila nakon jednog vrućeg Doodle partyja 28. studenoga.

Policajci su im ‘upali’ na zabavu i pokvarili veselje. Kako je u tom času bilo klijentima, možemo samo nagađati. Trojac je, inače, iz Venezuele.

Otjerani iz Zagreba

Mladić Junior (34), inače stilist, te je noći zaradio 550 eura. Kozmetičarka Paola (31) uprihodila je 590 eura, a njezina kolegica po struci Stefani (30) 450 eura. Policija im je oduzela novac, a sud dosudio da se uplati u državni proračun.

Pronađena je i “bilježnica veličine 15×20 cm s natpisom Doodle Party, s jedne strane, u kojoj su ispisani datumi, države, gradovi i novčani iznosi, te vremena održavanja partyja”.

Trojcu je sutkinja zabranila dolazak u Zagreb na šest mjeseci, a Paola je dobila 75 eura kazne jer joj je bila istekla boravišna dozvola u Makarskoj prije mjesec dana. No, ne mora ništa platiti jer je i ona dva dana provela u policijskom pritvoru.

I to je to od kazni. Sutkinja je odlučila i da ne moraju platiti troškove prekršajnog postupka. Klijenti su, naravno, prošli bez kazni.

Objava Stilist i dvije kozmetičarke organizirali ‘vruće’ zabave. Upala im policija pojavila se prvi puta na Danica.hr.